ไทยลักซ์พิษโรคกุ้งเล่นงาน
ไตรมาส 1 รายได้วูบ 20-30%ซื้อเครื่องจักรเพาะลูกปลาดันมาร์จิน
28 มี.ค. 2556

ไตรมาส 1 รายได้วูบ 20-30%ซื้อเครื่องจักรเพาะลูกปลาดันมาร์จิน
TLUXE ทำใจไตรมาสแรกรายได้วูบ 20-30% ตามอุตสาหกรรม หลังโดนโรคกุ้ง EMS ระบาด
นายอนุโรจน์ เสนีย์ประกรณ์ไกร ประธานกรรมการ บริษัท ไทยลักซ์ เอ็นเตอร์ไพรส์ (TLUXE) เปิดเผยว่า รายได้ไตรมาสแรกปี 2556 น่าจะลดลง 20-30% เมื่อเทียบกับช่วงเดียวกันของปีก่อนและเป็นไปในทิศทางเดียวกับอุตสาหกรรมเลี้ยงกุ้ง เพราะได้รับผลกระทบจากโรคระบาดกุ้ง EMS ที่ต่อเนื่องมาตั้งแต่ไตรมาส 2 ปีก่อน ประกอบกับไตรมาสแรกเป็นช่วงโลว์ซีซันของธุรกิจอยู่แล้ว
อย่างไรก็ดี บริษัทได้พยายามแก้ไขสถานการณ์โดยปรับกลยุทธ์เพิ่มปริมาณการขายอาหารปลามากขึ้นเป็น 50% จากปกติอยู่ที่ 30-35% ของรายได้ ขณะที่ลดสัดส่วนกุ้งเหลือ 50% จากปกติ 60-65% และสัดส่วนอาหารแช่แข็งที่ 10% ของรายได้ ซึ่งจะช่วยแก้ไขสถานการณ์ได้เพียงบางส่วนเท่านั้น และคาดว่าไม่สามารถครอบคลุมกับรายได้อาหารกุ้งที่หายไปได้ทั้งหมด เนื่องจากอัตรากำไรสุทธิของอาหารปลาจะน้อยกว่า โดยราคาอาหารปลาเฉลี่ยที่ 20 บาท แต่ราคาอาหารกุ้งเฉลี่ยอยู่ที่ 30 บาทต่อกิโลกรัม
ผลการดำเนินงานในปีนี้ตั้งเป้ารายได้เติบโตเหมือนทุกปีที่ 10-15% จากปีก่อนที่ทำได้ 3,200 ล้านบาท และพยายามรักษาอัตรากำไรสุทธิให้อยู่ในระดับ 56% ให้ได้ โดยปีก่อนทำได้ 5.15% ขณะที่บริษัทยังต้องรับค่าเสื่อมราคาจากการซื้อบริษัทอาหารแช่แข็งมาตั้งแต่ปี 2554 แต่ในระยะยาวจะช่วยบริหารความเสี่ยงบริษัทได้เป็นอย่างดี ประกอบกับยังสามารถช่วยเพิ่มรายได้ในการส่งออกไปต่างประเทศ โดยเฉพาะกลุ่มประเทศอาเซียนเมื่อเข้าร่วมประชาคมเศรษฐกิจอาเซียน (เออีซี) และตั้งเป้าว่าใน 23 ปีสัดส่วนรายได้จากอาหารแช่แข็งจะเพิ่มเป็น 20-30% หรือสร้างรายได้ให้บริษัทมากกว่า 1,000 ล้านบาทขึ้นไป
สำหรับงบลงทุนปีนี้อยู่ประมาณ 100 ล้านบาท เพื่อเพิ่มห้องแช่เย็น พร้อมสั่งเครื่องจักรเข้ามาช่วยทดแทนต้นทุนค่าแรงที่เพิ่มขึ้น ซึ่งถือเป็นจังหวะดีที่นำเข้าเครื่องจักรเข้ามาตอนเงินบาทแข็งค่า ซึ่งโดยรวมบริษัทไม่ได้รับผลกระทบจากค่าเงินบาท เพราะปกติบริษัทมีการนำเข้าวัตถุดิบที่เป็นอาหารสัตว์เข้ามามากกว่าส่งออก ปัจจุบันส่งออกแต่เฉพาะอาหารแช่แข็ง แต่การผลิตและจำหน่ายอาหารสัตว์ประเภทกุ้งและปลาส่งแต่ภายในประเทศเท่านั้น
ด้านผลการดำเนินงานปี 2555 บริษัทมีกำไรสุทธิ 165.68 ล้านบาท ลดลง 8.75 ล้านบาท หรือประมาณ 5% จากปีก่อน ส่วนราคาหุ้น TLUXE ปิดที่ 3.80 บาท ไม่เปลี่ยนแปลงจากวันก่อน